รัฐบาลไทย-ข่าวทำเนียบรัฐบาล-"สุรเชษฐ์" พบปะครูอาสาสมัครประจำสถาบันศึกษาปอเนาะใน 5 จังหวัดชายแดนภาคใต้ ที่จังหวัดปัตตานี
วันพุธที่ 12 กรกฎาคม 2560
"สุรเชษฐ์" พบปะครูอาสาสมัครประจําสถาบันศึกษาปอเนาะใน 5 จังหวัดชายแดนภาคใต้ ที่จังหวัดปัตตานี
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดการประชุมโครงการขับเคลื่อนการเรียนรู้สู่สถาบันศึกษาปอเนาะ ครั้งที่ 3
พล.อ.สุรเชษฐ์ ชัยวงศ์กล่าวว่าโครงการขับเคลื่อนการเรียนรู้สู่สถาบันศึกษาปอเนาะในครั้งนี้ จัดขึ้นเป็นครั้งที่3ซึ่งเป็นการทบทวนแนวทางการบูรณาการและส่งเสริมการศึกษา รับทราบปัญหาอุปสรรคในการจัดการศึกษา และนําข้อมูลที่ได้จากการประชุมไปพัฒนาการจัดการเรียนรู้ในสถาบันศึกษาปอเนาะ โดยกลุ่มเป้าหมายผู้เข้าร่วมประชุม ประกอบด้วยผู้บริหารสํานักงาน กศน. ผู้บริหารสํานักงาน กศน.จังหวัดชายแดนภาคใต้ และครูอาสาสมัครประจําสถาบันศึกษาปอเนาะใน 5 จังหวัดชายแดนภาคใต้กว่า500คนเข้าร่วมประชุมเป็นเวลา3วัน ระหว่างวันที่11-13กรกฎาคมนี้ โดยครั้งแรกจัดขึ้นเมื่อวันที่8ธันวาคม2559ที่จังหวัดปัตตานี ครั้งที่สองจัดขึ้นระหว่างวันที่ 8-10 มีนาคม 2560 ณ โรงแรมหรรษาเจบี อําเภอหาดใหญ่ จังหวัดสงขลา
นอกจากนี้ จากการเดินทางไปพบปะเยี่ยมเยียนสถาบันศึกษาปอเนาะหลายแห่งเมื่อเร็ว ๆ นี้เช่น สถาบันศึกษาปอเนาะมะฮัดดารุล เราะห์มะห์ (Maahaddarul Rahmah) อําเภอสายบุรี จังหวัดปัตตานี เมื่อวันศุกร์ที่7กรกฎาคม2560หรือสถาบันศึกษาปอเนาะศอลาฮุดดีน (SolaHuddeen)อําเภอโคกโพธิ์จังหวัดปัตตานีเมื่อวันพฤหัสบดีที่20เมษายน2560ทําให้ได้พบปะพูดคุยกับโต๊ะครู บาบอ และครูอาสาสมัครประจําสถาบันศึกษาปอเนาะ ซึ่งหลายแห่งต้องการขอรับการสนับสนุนทรัพยากรเพื่อนําไปพัฒนานักศึกษาให้มีคุณภาพมากขึ้น จึงได้นําเรื่องนี้ไปหารือกับนพ.ธีระเกียรติ เจริญเศรษฐศิลป์ รมว.ศึกษาธิการเพื่อนําเสนอคณะรัฐมนตรีให้ความเห็นชอบซึ่งเป็นที่น่ายินดีที่ได้รับการอนุมัติจากคณะรัฐมนตรีแล้วอันจะส่งผลให้สถาบันศึกษาปอเนาะในพื้นที่จังหวัดชายแดนภาคใต้ที่มีจํานวนทั้งสิ้น 478 แห่งประกอบด้วยจังหวัดปัตตานี 238 แห่ง ยะลา 123 แห่ง นราธิวาส 66 แห่ง สงขลา 46 แห่ง และสตูล 5 แห่ง ในจํานวนนี้มีสถาบันศึกษาปอเนาะที่อนุญาตให้ กศน.ร่วมจัดกิจกรรมจํานวน 404 แห่ง จะได้รับการจัดสรรทรัพยากร เช่น โน้ตบุ้ค ในโอกาสต่อไป
อีกเรื่องหนึ่งที่ได้เน้นย้ํา คือ สํานักงาน กศน. ต้องให้ความสําคัญกับโครงการ "หนึ่งครูอาสา หนึ่งปอเนาะ" ซึ่งได้มอบให้นายกฤตชัย อรุณรัตน์ เลขาธิการสํานักงาน กศน. ดําเนินการแล้ว เพื่อไม่ให้สถาบันศึกษาปอเนาะขาดครูอาสาสมัคร กศน. ที่ไปประจําสถาบันศึกษาปอเนาะแม้แต่แห่งเดียว เพราะครูอาสาสมัคร กศน. เป็นพลังที่ยิ่งใหญ่ในการพัฒนาสถาบันศึกษาปอเนาะให้มีคุณภาพ
แม้แต่ศูนย์การศึกษาอิสลามประจํามัสยิด (ตาดีกา)ซึ่งสํานักงานคณะกรรมการส่งเสริมการศึกษาเอกชน (สช.) เป็นผู้มีอํานาจในการดูแลรับผิดชอบใบอนุญาตการจัดตั้งก็ตาม แต่การบริการทางการศึกษาถือว่าเป็นหน้าที่ของครู กศน. รวมทั้งทุกฝ่ายที่จะเข้ามาทํางานบูรณาการในการจัดการศึกษาร่วมกัน เพราะการศึกษาเป็นทรัพยากรอันมีค่าที่สุดของมนุษย์ยิ่งในพื้นที่จังหวัดชายแดนภาคใต้ ต้องให้เรื่องการศึกษาเป็นเรื่องที่มีค่ามากที่สุดสําหรับพี่น้องประชาชนให้ได้ เราจึงจําเป็นต้องร่วมมือกันสร้างสังคมแห่งการเรียนรู้ให้เกิดขึ้นจริง
ในส่วนของหลักสูตรอิสลามศึกษาที่กระทรวงศึกษาธิการได้ประกาศใช้แล้วตั้งแต่วันที่27ตุลาคม2559ตามประกาศกระทรวงศึกษาธิการ เรื่อง ให้ใช้หลักสูตรอิสลามศึกษาฟัรฎูอีนประจํามัสยิด ระดับอิสลามศึกษาตอนต้น (อิบติดาอียะฮฺ) พุทธศักราช2559/ฮิจเราะฮฺศักราช1437(รายละเอียดตามประกาศในราชกิจจานุเบกษา ลงวันที่28ก.พ.60)เพื่อให้หลักสูตรดังกล่าวเป็นมาตรฐานเดียวกันในการจัดการศึกษาอิสลามศึกษาทั้งระบบ แต่ยังพบว่าสถานศึกษาตาดีกาบางแห่งยังไม่ได้นําหลักสูตรดังกล่าวไปใช้ ซึ่งหลักสูตรดังกล่าวมาจากความต้องการของประชาชนในพื้นที่ ซึ่งผ่านความเห็นชอบจากจุฬาราชมนตรีแล้ว จึงฝากให้หน่วยงานที่เกี่ยวข้องได้เร่งดําเนินการสร้างการรับรู้และความเข้าใจในเรื่องนี้ รวมทั้งแนวทางขับเคลื่อนงานในเรื่องอื่น ๆ ที่เกี่ยวข้องด้วย
สําหรับการดําเนินงานตามนโยบายของกระทรวงศึกษาธิการในพื้นที่จังหวัดชายแดนภาคใต้ เช่น ห้องเรียนดนตรี ห้องเรียนอาชีพ โครงการสานฝันการกีฬาสู่ระบบการศึกษาจังหวัดชายแดนภาคใต้ ยืนยันว่าต่อไปจะให้การสนับสนุนผู้เรียน กศน. ที่มีความสามารถพิเศษได้รับโอกาสมากยิ่งขึ้นเช่นกันด้วย
บัลลังก์ โรหิตเสถียร:สรุป/รายงาน
บัลลังก์ โรหิตเสถียร:ถ่ายภาพ